   لاهور (ويب ڊيسڪ) سريلنڪن ڪرڪيٽ بورڊ ايندڙ مهيني سيڪيورٽي وفد پاڪستان موڪلڻ تي راضپو ظاهر ڪري ڇڏيو. لنڊن ۾ آءِ سي سي جي سالياني اجلاس دوران ٻنهي بورڊز جي نمائيندن آءِ سي سي ٽيسٽ چيمپيئن شپ جون ميچون پاڪستان ۾ ڪرائڻ جي تجويز تي خيالن جي ڏي وٺ ڪئي. ذريعن موجب سريلنڪن بورڊ اختيارين ان حوالي سان آگسٽ ۾ سيڪيورٽي وفد پاڪستان موڪلڻ تي راضپو ظاهر ڪيو آهي. سريلنڪن اختيارين موجب وطن واپس وڃي ڪجهه ڏينهن ۾ سيڪيورٽي وفد ميمبرن جي دوري جي امڪاني تاريخن بابت پي سي بي کي آگاهه ڪيو ويندو، ان ڳالهه جي خاطري سريلنڪن بورڊ جي سي اي او ايشلي ڊي سلوا پي سي بي جي ايم ڊي وسيم خان کي ڪرائي آهي. آءِ سي سي ٽيسٽ چيمپين شپ جي آڪٽوبر ۾ پاڪستان ۽ سريلنڪا وچ ۾ شيڊيول ميچن جي ميزباني پاڪستان کي ڪرڻي آهي، پي سي بي لاهور ۽ ڪراچي ۾ ٻئي ٽيسٽ ميچون ڪرائڻ جي خواهش ظاهر ڪئي آهي، سيڪيورٽي وفد ڄاڻايل هنڌن جو دورو ڪري پنهنجي رپورٽ سريلنڪن بورڊ کي جمع ڪرائيندو، جنهن کان پوءِ مهمان ٽيم جي پاڪستان اچڻ جي تصديق ٿيندي.